Martin Henriksen (DF), 2009-05-28:
I dag står det klart for enhver, hvad venstrefløjen lægger i sine egne udmeldinger om at føre en stram udlændingepolitik.
Socialdemokraterne har ført en slingrekurs i udlændingepolitikken.
Hvad angår skærpelserne i dette lovforslag, var Socialdemokraterne først skeptiske, så gik der et par måneder, og så var man i udgangspunktet lige pludselig blevet positive over for skærpelserne.
Jeg synes, det er forvirrende.
Det hænger ikke sammen.
Hvad Socialdemokraterne siger og gør i dag kan være noget helt andet dagen efter.
Det er utroværdigt, og man kan kun frygte, at et eventuelt kommende regeringsskifte vil medføre, at det bliver Enhedslisten og Det Radikale Venstre, der kommer til at svinge pisken i udlændingepolitikken.
Og hvad med Socialistisk Folkeparti, der gang på gang i medierne fremturer med forslag om at stramme op over for kriminelle udlændinge, der misbruger den danske gæstfrihed, men som, når så vi kommer til afstemningen i Folketingssalen, hvor vi som folkevalgte politikere har mulighed for at trykke på knapperne og ændre lovgivningen og sende klare signaler, så afstår fra at stemme for en skærpelse af udvisningsreglerne?
Man søger så til lejligheden et argument om, at forslaget jo nok er imod menneskerettighederne og jo, man vil da ikke finde sig i kriminelle udlændinge, men på den anden side skal vi heller ikke være alt for hårde.
Jeg har forstået, at det er for skrap kost for Socialistisk Folkeparti, at man i lovgivningen lægger op til i udgangspunktet at udvise for frihedsberøvelse i forbindelse med overtrædelse af paragraffen for simpel vold.
Jeg fatter det simpelt hen ikke.
Der er ikke en klar linje i den samlede venstrefløjs udlændingepolitik.
Det er der ikke på asylområdet, det er der ikke på familiesammenføringsområdet, og det er der heller ikke, når det kommer til udvisningsreglerne.
Politikken sejler.
Der er forvirring og splittelse iblandt de socialistiske oppositionspartier.
Socialdemokraterne var først imod, så er man for, hvad mon man er i dag, og hvad mon man er i morgen?
Socialistisk Folkeparti er imod, De Radikale er imod, og Enhedslisten er imod, men man vil ikke stå ved, at man er imod, så derfor opfinder man et argument til lejligheden, og det er så, at det ikke skal være for nemt at udvise for simpel vold, og at menneskerettighederne nok også bliver brudt – måske, måske ikke, man ved det ikke rigtigt, men man tager i hvert fald forbehold på kryds og på tværs.
I øvrigt handler forslaget ikke kun om bedre adgang til at udvise for simpel vold, det handler også om en lang række andre opstramninger.
Det bliver bl.a. udgangspunktet, at der skal ske udvisning af en udlænding, der idømmes ubetinget frihedsstraf for tilskyndelse til forbrydelser eller offentlig billigelse af terrorrelaterede forbrydelser.
Det stemmer man nej til.
Det er også hensigten, at der skal ske udvisning af udlændinge, der overtræder reglerne i våbenlovgivningen om besiddelse og anvendelse m.v. af skydevåben, knive og andre ulovlige våben, både på offentligt tilgængelige steder og på steder, der ikke er offentligt tilgængelige.
Det gælder uanset frihedsstraffens længde og opholdets varighed.
Det fremhæves i forslaget, at der ved en afgørelse om udvisning skal lægges vægt på, at en udvisning må anses for særlig påkrævet, hvis kriminaliteten er begået af flere i forening.
Det er et forsøg på at bekæmpe bandekriminalitet, som jeg ellers havde forstået at Socialistisk Folkeparti gik noget op i.
Det gør man altså kun i pressen.
Alle disse opstramninger har venstrefløjen ikke en samlet holdning til, og den del af venstrefløjen, som mest markant svinger pisken og slår med stokken på udlændingeområdet, er lodret imod.
Venstrefløjen har i hvert fald tilkendegivet gentagne gange i Folketingssalen og under udvalgsbehandlingen, at man agter at stemme imod lovforslaget her i dag.
Nu går Folketinget ind i den mødefri periode, og vi gør det, vel vidende at det nu må stå soleklart for danskerne, at den socialistiske udlændingepolitik sejler, ikke op ad åen, den sejler bare.